Tiong-hôa Sêng-pāng-tūi

**Tiong-hôa Bîn-kok Iá-kiû Tāi-piáu-tūi** (kán-chheng **Tiong-hôa Sêng-pāng-tūi**, **Tiong-hôa-tūi**),  sī Tiong-hôa Bîn-kok iá-kiû ūn-tōng ê kok-ka tāi-piáu-tūi; chū 1981 nî khai-sí, kin-kì *[[Lausanne Hia̍p-gī]]* tī kok-chè thé-io̍k sài-sū lāi-té mā hō-chò **Tiong-hôa Tâi-pak Iá-kiû Tāi-piáu-tūi** ().

Tiong-hôa Sêng-pāng-tūi tī 1950 nî-tāi cho͘-sêng, sī A-chiu Iá-kiû Chóng-hōe chhòng-sí hōe-oân, kah Ji̍t-pún-tūi, Hân-kok-tūi chò-hóe hőng hō-chò "A-chiu 3 kiōng"; Tiong-hôa Iá-kiû Tāi-piáu-tūi (pau-koat saⁿ-kip iá-kiû) tn̂g-kî í-lâi mā ūi-tī Sè-kài Pāng-lúi-kiû Chóng-hōe iá-kiû sè-kài pâi-miâ ê thâu-chêng, bo̍k-chiân sī sè-kài tē-jī.

Tiong-hôa Sêng-pāng-tūi ê soán-chhiú chó͘-sêng, tû-liáu Tiong-hôa Chit-pāng, gia̍p-î iá-kiû-tūi kiû-oân í-gōa, koh-ū tī Ji̍t-pún Chit-pāng kah Bí-kok Chit-pāng Tāi-liân-bêng, Sió-liân-bêng phah-piàⁿ ê Tâi-oân soán-chhiú. Tiong-hôa Sêng-pāng-tūi ê chó͘-tūi, hùn-liān bat hō͘ Tiong-hôa Bîn-kok Iá-kiû Hia̍p-hōe hū-chek; chū 2017 nî khai-sí, it-kip sài-sū cho͘-tūi, hùn-liān kái hō͘ Tiong-hôa Chit-pāng chiap-chhiú hū-chek.

## Le̍k-sú

1951 nî, tē-it-pái keng-kòe Soán-hùn Úi-oân soán-poa̍t soán-chhiú chó͘-sêng "Tâi-oân Liân-tūi", 1 goe̍h 26 hō͘ Tâi-oân-séng Iá-kiû Hia̍p-hōe lí-sū-tióⁿ Chiā Tong-bín chhōa-niá khì kàu Hui-li̍p-pin chìn-hêng iú-gî-sài, sī Tiong-hôa Bîn-kok chiàn-āu thâu-chi̍t-pái chìn-hêng kok-chè kau-liû ê thé-io̍k thoân-thé, si̍t-chè-siōng mā ū kok-ka-tūi ê si̍t-le̍k, tān-sī in-ūi m̄-sī chèng-sek kok-chè-sài, tùi-chhiú mā m̄-sī kok-ka tāi-piáu-tūi, só͘-í sī "Tâi-oân-tūi" èng-chiàn.

### Chú-iàu Sài-sū
* Iâⁿ siōng-chē — Tiong-hôa Tâi-pak  30：0  Ìn-tō͘ (Ji̍t-pún, 1987 nî 8 goe̍h 26)
* Su siōng-chē — Tiong-hôa Tâi-pak  3：20  Hô-lân (Pe̍k-ní-gī, 1983 nî 7 goe̍h 15)

#### [[Sè-kài Iá-kiû Keng-tián-sài]]

2009 nî Sè-kài Iá-kiû Keng-tián-sài, Tiong-hôa-tūi í 2 liân-pāi sêng-chek hőng tô-thài, m̄-nā sī pún-kài sài-sū thâu-chi̍t-ê chhut-kio̍k ê kok-ka, mā í 1 : 4 tē-jī-pái tī chèng-sek kok-chè-sài su-hō͘ Tiong-kok.

2013 nî Sè-kài Iá-kiû Keng-tián-sài, in-ūi téng-kài Tiong-hôa-tūi chiàn-chek bô hó, só͘-í chit-kài tio̍h-ài tùi Chu-keh-sài khai-sí phah. Tiong-hôa-tūi tī Chu-keh-sài lāi-té bô sit-hun choân-pō͘ lóng iâⁿ chìn-ji̍p chèng-sài. Chèng-sài ī-sài *B*-cho͘ lāi ê thâu-nn̄g-chiàn sêng-kong phah-pāi Ò-chiu, Hô-lân, siōng-bóe chi̍t-tiôⁿ sui-jiân í 2:3 su hō͘ Hân-kok, tān-sī in-ūi Hô-lân iâⁿ Hân-kok chiâⁿ chē, iu-goân sī hun-cho͘ tē-1 chìn-ji̍p 8-kiông ho̍k-sài. Ho̍k-sài thâu-chi̍t-chiàn kah Ji̍t-pún phah kah tē-10-kio̍k chiah í 3 : 4 chi̍t-hun su-kiû, tē-jī-tiôⁿ hō͘ Kó͘-pa í 14 : 0 thê-chêng tī tē-7-kio̍k khő͘-tó͘, chiâⁿ-chò chit-pái sài-sū ho̍k-sài thâu-chi̍t-ê chhut-kio̍k-ê kok-ka, kah 4-kiông koat-sài bô-iân.

2017 nî Sè-kài Iá-kiû Keng-tián-sài, Tiong-hôa-tūi tùi-chiàn Í-sek-lia̍t, Hô-lân, Hân-kok lóng phah su (0-sèng 3-pāi), chiâⁿ-chò hun-cho͘ siōng-bóe chi̍t-miâ tô-thài, m̄-koh in-ūi āu-chi̍t-kài Keng-tián-sài tùi 16-tūi hùn-tōa kàu 20-tūi, só͘-í tit-tio̍h āu-chi̍t-kài Sè-kài Iá-kiû Keng-tián-sài ê chu-keh.

2023 nî Sè-kài Iá-kiû Keng-tián-sài thâu-chi̍t-chiàn tio̍h í 12 : 5 su hō͘ Pa-ná-ma, sui-jiân āu-lâi phah iâⁿ Hô-lân, Í-tāi-lī, m̄-koh phah-su Kó͘-pa liáu-āu in-ūi sit sioⁿ-chē hun, tī 5-tūi lóng sī 2-sèng 2-pāi ê chōng-hóng, sit-hun-lu̍t 0.886 chiâⁿ-chò *A*-cho͘ thiām-té.

2026 nî Sè-kài Iá-kiû Keng-tián-sài, in-ūi téng-pái thiām-té, só͘-í chit-kài ài tùi Chu-keh-sài khai-sí phah. 2025 nî 2 goe̍h, Tiong-hôa-tūi tī Chu-keh-sài ê hù-ka-sài lāi-té í 6 : 3 phah-iâⁿ Se-pan-gâ chìn-ji̍p chèng-sài. Tī chit-kài Keng-tián-sài ê ī-sài, Tâi-oân kah Ji̍t-pún, Hân-kok, Ò-chiu, Chia̍p-khek kâng-chi̍t-cho͘, thâu-chi̍t-chiàn hō͘ Ò-chiu oân-hong, tē-jī-chiàn koh hō͘ Ji̍t-pún í 13:0 tī tē-7-kio̍k khő͘-tó͘, m̄-koh sòa--lo̍h-lâi sûi kā Chia̍p-khek khő͘-tó͘, keh-ji̍t koh-tī iân-tn̂g-sài í 5:4 phah-iâⁿ Hân-kok, mā-sī Tâi-oân thâu-chi̍t-pái tī Keng-tián-sài phah-iâⁿ Hân-kok. Lo̍h-bóe kah Hân-kok, Ò-chiu lóng sī 2-sèng 2-pāi, khó-sioh tī pí-kàu sit-hun-lu̍t liáu-āu chiâⁿ-chò hun-chò tē-4-miâ, bô-iân chìn-kip 8-kiông, chóng--sī mā khak-tēng āu-chi̍t-kài m̄-bián koh phah chu-keh-sài.

2009 nî, 2023 nî lóng hőng tô-thài, tì-sú sit-khì 2013 nî, 2026 nî chèng-sài ê chu-keh; ài tùi 2012 nî thâu-chi̍t-pái kí-pān ê 2013 nî Keng-tián-sài Chu-keh-sài, 2025 nî kí-pān ê 2026 nî Chu-keh-sài khai-sí phah. 2012 nî 11 goe̍h tī 2013 nî Keng-tián-sài Chu-keh-sài tit-tio̍h tē-4-cho͘ tē-1-miâ, tit-tio̍h 2013 nî Keng-tián-sài chèng-sài ê chu-keh. 2025 nî 2 goe̍h tī 2026 nî Keng-tián-sài Chu-keh-sài tit-tio̍h tē-1-cho͘ tē-3-miâ, phah iâⁿ hù-ka-sài tit-tio̍h 2026 nî Keng-tián-sài chèng-sài chu-keh.

#### [[Sè-kài Iá-kiû 12-kiông Sài]]

2015 nî Tē-1-kài Sè-kài Iá-kiû 12-kiông Sài, Tiong-hôa-tūi í 1 : 4 phah-pāi Kó͘-pa, sī 29 nî lâi thâu-chi̍t-pái. (Téng-pái sī 1986 nî Sè-kài-poe) tān-sī iu-goân tī ī-sài hőng tô-thài, lo̍h-bóe sī tē-9-miâ. 2019 nî Sè-kài Iá-kiû 12-kiông Sài, Tiong-hôa-tūi phah ji̍p-khì ho̍k-sài, tī Ji̍t-pún Chhian-ia̍p Hái-iôⁿ Kiû-tiôⁿ tùi-koat Lâm-hân-tūi, Tâi-oân í 7 : 0 phah-pāi Lâm-hân, sī Tâi-oân tī it-kip sài-sū lāi-té iâⁿ Lâm-hân siōng-chē ê chi̍t-chiàn, mā-sī Tâi-oân thâu-chi̍t-pái oân-hong Lâm-hân. Chit-pái 12-kiông Tiong-hôa-tūi tī ho̍k-sài lo̍h-bóe sī 2-sèng 3-pāi, tit-tio̍h tē-5-miâ, che mā-sī Tiong-hôa-tūi 10-nî í-lâi tī kok-chè it-kip sài-sū lāi-té siōng-hó ê sêng-chek. 2024 nî Sè-kài Iá-kiû 12-kiông Sài, Tâi-oân sêng-kong phah ji̍p-khì koan-kun-sài, lo̍h-bóe Tiong-hôa-tūi tī koan-kun-sài í 4 : 0 phah-pāi Ji̍t-pún-tūi, m̄-nā sī thâu-chi̍t-pái tit-tio̍h 12-kiông koan-kun, mā-sī tūi-sú thâu-chi̍t-pái tit-tio̍h 3-tōa-sài (Ò-ūn, WBC, 12-kiông) ê koan-kun, chhòng-hā Tâi-oân iá-kiû-sú siōng-hó ê kì-lo̍k, siāng-sî mā hō͘ Ji̍t-pún tī kok-chè it-kip sài-sū sè-kài koan-kun (2019 nî Sè-kài Iá-kiû 12-kiông Sài koan-kun, 2020 nî Hā-kùi Ò-ūn iá-kiû-sài kim-pâi, 2023 nî Sè-kài Iá-kiû Keng-tián-sài koan-kun) ê saⁿ-liân-pà kah kok-chè-sài 27 liân-sèng ê kì-lo̍k tn̄g-chām, mā-sī Tâi-oân thâu-chi̍t-pái phah iâⁿ choân-chit-gia̍p ê Ji̍t-pún-tūi.

#### [[Hā-kùi Ò-ūn iá-kiû pí-sài|Hā-kùi Ò-ūn]] (Hui tēng-kî kí-pān)
1984 nî Lo̍k-sam-ki Ò-ūn, iá-kiû thâu-chi̍t-pái chiâⁿ-chò sī-hoān hāng-bo̍k, Tiong-hôa-tūi tit-tio̍h tâng-pâi. 1992 nî Barcelona Ò-ūn, iá-kiû hāng-bo̍k thâu-chi̍t-pái chiâⁿ-chò chèng-sek hāng-bo̍k, Tiong-hôa-tūi tit-tio̍h gîn-pâi. Sī Tâi-oân tī Ò-ūn iá-kiû hāng-bo̍k siōng-hó ê sêng-chek. Tiong-hôa-tūi í 2007 nî A-kím-sài tē-saⁿ-miâ ê chu-keh, chham-ka Ò-ūn Iá-kiû Chòe-chiong Chu-keh Pâi-miâ-sài (koh hō-chò "Peh Chhióⁿ Saⁿ Chu-keh-sài") tit-tio̍h kùi-kun, chìn-ji̍p 2008 nî Pak-kiaⁿ Ò-ūn. 2008 nî Pak-kiaⁿ Ò-ūn, Tiong-hôa-tūi tī chhái-iōng tu̍t-phòa kiong-kio̍k-chè ê iân-tn̂g-sài (12-kio̍k) lāi-té í 7 : 8 thâu-chi̍t-pái su hō͘ Tiong-kok.

* 1984 nî:  Sī-hoān-sài tâng-pâi
* 1988 nî: Sī-hoān-sài tē-peh-miâ (Ī-sài *B*-cho͘ tē-sì)
* 1992 nî:  Gîn-pâi
* 1996 nî: Bô chìn-kip chèng-sài
* 2000 nî: Bô chìn-kip chèng-sài
* 2004 nî: Tē-gō͘-miâ
* 2008 nî: Tē-gō͘-miâ
* 2020 nî: Bô chìn-kip chèng-sài

#### [[Sè-kài-poe Iá-kiû-sài]] (Í thêng-pān)
1984 nî Sè-kài-poe, Tiong-hôa-tūi í 6 : 1 phah-pāi Bí-kok-tūi, sī Tâi-oân thâu-chi̍t-pái tī chèng-sek kok-chè-sài phah-pāi Bí-kok, lo̍h-bóe tit-tio̍h a-kun. 2001 nî Sè-kài-poe Iá-kiû-sài, sī Sè-kài-poe thâu-chi̍t-pái tī Tâi-oân kí-hêng, lóng-chóng ū 16-tūi chham-sài, sī hit-tang-chūn Tâi-oân iá-kiû sú-siōng kui-bô͘ siōng-tōa ê kok-chè-sài. Kî-tiong Tâi-Bí-chiàn, hiān-tiôⁿ ū 25,000-ê koan-chiòng, sī Tâi-oân iá-kiû hit-tang-chūn tan-tiôⁿ siōng-chē lâng ji̍p-tiôⁿ ê kì-lo̍k. Pún-kài Sè-kài-poe in-ūi liân-sòa phah-pāi Ji̍t, Hân 2-tūi, ū A-chiu koan-kun ê siōng-teng ì-gī, mā-sī Tâi-oân tī Sè-kài-poe sú-siōng tē-3-pái tit-tio̍h tē-3-miâ. Mā in-ūi chit-pái sài-sū ê sêng-kong, khip-ín kiû-bê tńg-khì-kàu kiû-tiôⁿ chi-chhî Tâi-oân kok-lāi ê chit-gia̍p iá-kiû sài-sū. 2007 nî Sè-kài-poe Iá-kiû-sài, Sè-kài-poe koh-chi̍t-pái tī Tâi-oân kí-hêng, lóng-chóng ū 16-tūi chham-sài, Tiong-hôa-tūi tī ī-sài tē-5-tiôⁿ í 5 : 9 su hō͘ Be̍k-se-ko, tī tē-7-tiôⁿ í 7 : 10 su hō͘ Bí-kok, koh tī ho̍k-sài liân-sòa su hō͘ Hô-lân, Hân-kok, Be̍k-se-ko, kan-na tit-tio̍h tē-8-miâ.

#### [[Chiu-chè-poe Iá-kiû-sài]] (Í thêng-pān)

1983 nî Chiu-chè-poe, Tiong-hôa-tūi í 13 : 1 phah iâⁿ Kó͘-pa-tūi, sī thâu-chi̍t-pái phah-pāi sè-kài iá-kiû kiông-khoân Kó͘-pa. 1977 nî Ī-sài kah Ka-ná-tāi, Pho-to-lī-ko pēng-lia̍t tē-la̍k-miâ, ka-sài phah iâⁿ Ka-ná-tāi, su hō͘ Pho-to-lī-ko bô chìn-kip ho̍k-sài.

#### [[U-23 Sè-kài-poe Iá-kiû-sài]] (Pún-té sī 21U Sè-kài-poe)
2014 nî 21U Sè-kài-poe Iá-kiû-sài，Tiong-hôa-tūi tī koan-kun-sài í 9 : 0 oân-hong Ji̍t-pún, sī sêng-pāng tūi-sú thâu-chi̍t-pái tī chèng-sek sè-kài-sèng pí-sài lāi-té tit-tio̍h koan-kun. 2016 nî U-23 Sè-kài-poe Iá-kiû-sài, Tiong-hôa-tūi tī ī-sài hőng tô-thài liáu-āu pâi-miâ sī tē-7-miâ.

* 2014 nî (21U):  Koan-kun
* 2016 nî: Tē-chhit-miâ
* 2018 nî: Tē-gō͘-miâ
* 2021 nî: Tē-la̍k-miâ
* 2022 nî:  Kùi-kun
* 2024 nî: Tē-peh-miâ

### Chhù-iàu Sài-sū
#### [[Hā-kùi Sè-kài Tāi-ha̍k Ūn-tōng-hōe iá-kiû pí-sài|Hā-kùi Sè-kài Tāi-ha̍k Ūn-tōng-hōe]]
2015 nî tī Hân-kok Kong-chiu kí-pān ê Sè-kài Tāi-ha̍k Ūn-tōng-hōe, Tiong-hôa-tūi kah Ji̍t-pún pēng-lia̍t kim-pâi (in-ūi lo̍h-hō͘ chhú-siau kim-pâi-chiàn), sī sêng-pāng tūi-sú thâu-chi̍t-pái tī sè-kài-sèng chong-ha̍p ūn-tōng pí-sài lāi-té tit-tio̍h kim-pâi. 2017 nî Hā-kùi Sè-kài Tāi-ha̍k Ūn-tōng-hōe iá-kiû pí-sài, Tiong-hôa-tūi tī ī-sài í 3 : 4 su hō͘ Hoat-kok, 11 : 0 phah iâⁿ chia̍t-khek, 3 : 6 su hō͘ Lâm-hân phah su nn̄g-tiôⁿ koan-kiān pí-sài liáu-āu bô-hoat-tō͘ chìn-kip ho̍k-sài, tī 5-8 miâ pâi-miâ-chiàn lāi-té 11 : 1, 15 : 0 phah iâⁿ Be̍k-se-ko kah Lō͘-se-a liáu-āu tit-tio̍h tē-5-miâ.

* 1993 nî: Tē-la̍k-miâ
* 1995 nî: Tē-gō͘-miâ
* 2015 nî:  Kim-pâi (pēng-lia̍t)
* 2017 nî: Tē-gō͘-miâ

#### [[Sè-kài Tāi-ha̍k Iá-kiû Kím-phiau-sài]]
* 2002 nî: Tē-sì-miâ
* 2004 nî: Tē-sì-miâ
* 2006 nî:  A-kun
* 2008 nî:  Kùi-kun
* 2010 nî: Tē-la̍k-miâ
* 2018 nî:  A-kun

### A-chiu Sài-sū
#### [[A-chiu Ūn-tōng-hōe iá-kiû pí-sài|A-chiu Ūn-tōng-hōe]]
2006 nî Tō͘-ha A-ūn, 5chiàn choân-iâⁿ, phah-pāi Hân-kok, Thài-kok, Tiong-kok, Hui-li̍p-pin kah Ji̍t-pún, lo̍h-bóe tit-tio̍h kim-pâi, sī Tiong-hôa-tūi tī A-ūn kā iá-kiû tòng-chò chèng-sek hāng-bo̍k liáu-āu thâu-chi̍t-pái tit-tio̍h kim-pâi. 2018 nî Jakarta A-ūn, tī ī-sài tē-it-tiôⁿ sài-sū tùi-chiàn Hân-kok, í 2 : 1 phah iâⁿ, mā-sī 2006 nî Tō͘-ha A-ūn liáu-āu keh 12-tang koh-chi̍t-pái tī kok-chè-sài lāi-té phah-pāi iû chit-pāng soán-chhiú cho͘-sêng ê Hân-kok-tūi, jî-chhiáⁿ chit-pái Tiong-hôa-tūi koh-sī gia̍p-î kiû-oân cho͘-sêng ê, pún-kài A-ūn lo̍h-bóe tit-tio̍h tâng-pâi.

in-ūi iá-kiû hō͘ Ò-ūn tùi 28-hāng kò͘-tēng hāng-bo̍k lāi-té thâi-tiāu, A-ūn mā siū-tio̍h éng-hióng, 2010 nî Kńg-chiu A-ūn liáu-āu iá-kiû chiâⁿ-chò hui-tēng-kî kí-pān ê hāng-bo̍k, 2014 nî Jîn-chhoan A-ūn ê iá-kiû hāng-bo̍k sī chú-pān-tē ka-tī kéng ê hāng-bo̍k chi-it.

* 1990 nî:  Sī-hoān-sài kim-pâi
* 1994 nî:  Tâng-pâi
* 1998 nî:  Tâng-pâi
* 2002 nî:  Gîn-pâi
* 2006 nî:  Kim-pâi
* 2010 nî:  Gîn-pâi
* 2014 nî:  Gîn-pâi
* 2018 nî:  Tâng-pâi
* 2022 nî:  Gîn-pâi

#### [[A-chiu Iá-kiû Kím-phiau-sài]]
1954 nî 12 goe̍h 18 kàu 24, Hui-li̍p-pin kí-pān thâu-chi̍t-kài A-kím-sài, che sī Tiong-hôa Bîn-kok Iá-kiû Tāi-piáu-tūi thâu-chi̍t-pái chham-ka kok-chè-sài. Chit-kài ê sài-sū kàn-na ū 4-tūi chham-sài, sī Tiong-hôa Bîn-kok, Ji̍t-pún, Hân-kok, Hui-li̍p-pin, chit 4-tūi mā-sī tī hit-nî gō͘ goe̍h sêng-li̍p ê A-chiu Iá-kiû Chóng-hōe ê chhòng-sí hōe-oân-kok. Tān-sī Tiong-hôa Bîn-kok ê thâu-chi̍t-tiôⁿ kok-chè-sài lo̍h-bóe í 3-chiàn lóng su thiām-té ê sêng-chek kiat-sok. 1955 nî, tī tē-2-kài A-kím-sài lāi-té, Tiong-hôa Bîn-kok í 3-sèng 3-pāi ê sêng-chek tit-tio̍h tē-2-miâ. 1983 nî kah Ji̍t-pún, Hân-kok pēng-lia̍t koan-kun. 1985 nî kah Hân-kok pēng-lia̍t a-kun. 1989 nî kah Ji̍t-pún, Hân-kok pēng-lia̍t koan-kun. 2012 nî A-kím-sài, Tiong-hôa-tūi í 7 : 0 phah iâⁿ Hân-kok-tūi, sī kú-tn̂g-lâi Tiong-hôa Sêng-pāng-tūi iâⁿ Hân-kok-tūi siōng-chē ê chi̍t-tiôⁿ. 2019 nî A-chiu Iá-kiû Kím-phiau-sài ê koat-sài, Tiong-hôa-tūi í 5 : 4 phah-pāi Ji̍t-pún-tūi, mā-sī 2001 nî A-kím-sài liáu-āu keh 18-tang koh-chi̍t-pái tī A-kím-sài phah-pāi Ji̍t-pún-tūi, pēng-chhiáⁿ tit-tio̍h tūi-sú tē-5-koan.

Chū-chiông iá-kiû hō͘ Ò-ūn tùi kò͘-tēng hāng-bo̍k thâi-tiāu liáu-āu, kok-kok tùi chú-pān A-kím-sài bô-siáⁿ hèng-chhù, tī 2009 nî liáu-āu chiâⁿ-chò hui-tēng-kî kí-pān ê sài-sū.

#### [[A-chiu Chit-pāng Koan-kun Cheng-pà-sài]]
2017 nî A-chiu Chit-pāng Koan-kun Cheng-pà-sài, Tiong-hôa-tūi tī ī-sài í 0 : 1 su-hō͘ Hân-kok, 2 : 8 su hō͘ Ji̍t-pún, tī tē-it-kài sài-sū lāi-té tit-tio̍h tē-3-miâ, Ông Phek-iông, Chu Io̍k-hiân tit-tio̍h tāi-hōe ê chòe-ka-cha̍p-jîn.

* 2017 nî:  Tē-saⁿ-miâ
* 2023 nî:  Tē-saⁿ-miâ

#### [[2013 nî Tang-a Ūn-tōng-hōe iá-kiû pí-sài|Tang-a Ūn-tōng-hōe]] (Í thêng-pān)
2013 nî Thian-chin Tang-a-ūn ī-sài, sui-jiân Tiong-hôa-tūi bat iōng 11：0 khő͘-tó͘ Ji̍t-pún (7-kio̍k); tān-sī tī tu̍t-phòa kiong-kio̍k-chè ê iân-tn̂g-sài (10-kio̍k) lāi-té í 3 : 4 tē-saⁿ-pái su hō͘ Tiong-kok.

*2013 nî:  Tâng-pâi

## Kiû-saⁿ

## Siong-koan Bûn-chioⁿ
* Tiong-hôa Tâi-pak Lú-chú Iá-kiû Tāi-piáu-tūi
* Tiong-hôa Bîn-kok Iá-kiû Hia̍p-hōe
* Tâi-oân Iá-kiû-sú
* Tiong-hôa Tâi-pak
* Sè-kài Pāng-lúi-kiû Liân-bêng
* Kok-chè Iá-kiû Chóng-hōe Sè-kài Pâi-miâ
* Koan-kun Chi Lō͘ Team Taiwan (12-kiông tiān-iáⁿ)

## Chham-khó Chu-liāu

## Gōa-pō͘ Liân-kiat

*Tiong-hôa Bîn-kok Iá-kiû Hia̍p-hōe
*

Lūi-pia̍t:Iá-kiû tūi-ngó͘